Ispaniyaning Mayorka orolidagi toshqin qurbonlari soni 12 kishiga yetdi

Ispaniyaning Mayorka orolida toshqin oqibatida halok bo‘lganlar soni 12 kishiga yetdi, deb yozadi “RIA Novosti” Balear orollari favqulodda operatsiyalar xizmatiga tayanib.

Arta shahri yaqinidan ikki kishi — bir ayol va bir erkakning jasadi topilgan. Avvalroq bedarak yo‘qolgan uch kishi — ikki nafar Germaniya fuqarosi va besh yoshli bola (Ispaniya fuqarosi) qidirilayotgani xabar berilgan edi.
Shu tariqa, qurbonlar soni 12 kishiga yetdi, ular orasida ikki britaniyalik, Gollandiya fuqarosi va taxminlarga ko‘ra, ikki germaniyalik bor.
Ispaniya hukumati 11-oktabr, payshanba kuni Mayorka oroliga shoshilinch moliyaviy yordam ko‘rsatish uchun u yerni “falokat zonasi” deb e’lon qildi.